Sakaria 12 | Beibele Inthaneteng | Phetolelo ya Lefase le Lefsa
12 Molaetša o matla šo:
“Lentšu la Jehofa mabapi le Isiraele,” o re’alo Jehofa, Yena yo a adilego magodimo,+ a theilego motheo wa lefase+ le go budulela moya+ mothong.
2 “Šefa ke dira Jerusalema+ moruswi wo o thekesedišago merafo ka moka e bapilego le yona;+ Juda le yona e tla rakelelwa, go rakelelwe le Jerusalema.+
3 Mohlang woo+ ke tla dira gore Jerusalema e be leswika le le imelago+ merafong ka moka. Ruri bohle bao ba le kukago ba tla kgoboga o šoro; ditšhaba ka moka tša lefase di tla bokana gomme tša e tsogela matla.+
4 Mohlang woo,”+ o re’alo Jehofa, “ke tla gakantšha dipere+ tša bona gomme banamedi ba tšona ka ba gafiša;+ ntlo ya Juda ke tla e bea leihlo+ gomme dipere ka moka tša merafo ka di foufatša.
5 Dikgošana+ tša Juda dipelong tša tšona di tla re: ‘Badudi ba Jerusalema ke matla a rena a tšwago go Jehofa wa madira, e lego Modimo wa bona.’+
6 Mohlang woo ke tla dira gore dikgošana tša Juda di etše sebešo sa mollo gare ga dikgong,+ di be di etše serumola se se tukago gare ga dingatana tša mabele a sa tšwago go robja,+ gomme di tla fediša merafo ka moka yeo e lego mathokong ohle ka go le letona le ka go le letshadi;+ ge e le badudi ba Jerusalema ba tla dula motseng wa bona, e lego Jerusalema.+
7 “Jehofa o tla phološa ditente tša Juda pele, e le gore botse bja ntlo ya Dafida le bja badudi ba Jerusalema e se ke ya ba bjo bogolo kudu go feta bja Juda.
8 Mohlang woo Jehofa o tla šireletša badudi ba Jerusalema;+ yo a kgopšago gare ga bona o tla tia go etša Dafida gomme ntlo ya Dafida+ e tla ba e matla go etša Modimo,+ e etše morongwa wa Jehofa pele ga bona.+
9 Mohlang woo ke tla ikemišetša go fediša ditšhaba ka moka tšeo di lwago le Jerusalema.+
10 “Ke tla tšhollela ba ntlo ya Dafida le badudi ba Jerusalema moya wa kgaugelo+ le wa go lopa,+ ba tla lebelela Yo ba mo hlabilego,+ ba tla Mo llela bjalo ka ge go llelwa morwa yo e lego yena a nnoši; o tla llelwa gabohloko go etša ge go llelwa morwa wa leitšibulo.+
11 Mohlang woo sello Jerusalema e tla ba se segolo kudu go etša sello se se llilwego Hadadarimoni molaleng wa Megido.+
12 Naga e tla tlala sello+ gomme moloko o mongwe le o mongwe o tla lla seng sa wona; moloko wa Dafida seng sa wona le basadi ba wona seng sa bona;+ moloko wa Nathane+ seng sa wona le basadi ba wona seng sa bona;
13 moloko wa Lefi+ seng sa wona le basadi ba wona seng sa bona; moloko wa Bashimei+ seng sa wona le basadi ba wona seng sa bona;
14 meloko ka moka yeo e šetšego e tla lla seng sa yona le basadi ba yona seng sa bona.+